Jakob Axel Nielsen (KF), 2008-04-04:
Jeg vil gerne takke for den modtagelse, som lovforslaget med forslag til ændring af tre tobakslove har fået.
Det kan nok være, at der tegner sig en anden form for flertal, end der plejer at være, men regeringen er meget glad for den støtte, den kan få til sine lovforslag, uanset hvor den kommer fra.
Forslaget er et led i regeringens helt overordnede sundhedspolitiske mål, der har til hensigt at reducere antallet af rygere markant.
Det skal dels ske ved at få rygerne til at holde op med at ryge, dels ved at få de unge til slet ikke at begynde med at ryge.
For det første vil vi rette op på tobaksvareloven ved at fjerne den bestemmelse, der i den gældende lov fastsætter lempeligere regler for indberetning af aromastoffer i tobaksvarer, end der egentlig er belæg for i tobaksvaredirektivet.
Derfor foreslår vi, at særbestemmelsen om aromastoffer ophæves, så loven også på dette punkt kommer i overensstemmelse med tobaksvaredirektivet.
Den anden ændring vedrører aldersgrænsen for salg af tobak.
Som sagt er det et led i regeringens overordnede sundhedspolitiske mål at undgå, at unge mennesker begynder at ryge.
Vi ved alle, at det er sundhedsskadeligt at ryge.
Vi ved også, at det i endnu højere grad gælder for unge.
Derfor ønsker regeringen at forhøje aldersgrænsen for, hvornår unge må købe cigaretter, fra de 16 til de 18 år.
Det svarer i øvrigt helt til de regler, som bl.a. er gældende i Sverige, Norge og Finland.
Den tredje ændring vedrører tobaksreklameloven.
Her er udgangspunktet og hovedreglen, at alle former for tobaksreklame er forbudt.
Der er dog i loven nogle få undtagelser, og den undtagelsesbestemmelse, hvorefter det er tilladt at udstille tobaksvarer på tobaksudsalgssteder, fik i forbindelse med en dom i Østre Landsret et omfang, som aldrig har været den oprindelige mening med den her bestemmelse.
Efter dommen i Østre Landsret er retsstillingen blevet sådan, at det f.eks. ikke er tilladt at udstille specialproducerede plexiglasbeholdere på barer og cafeer med den ledsagende tekst: Kan købes i baren.
Det har ikke været meningen med den oprindelige undtagelsesbestemmelse.
Derfor har jeg valgt at foreslå en ændring af den pågældende bestemmelse, således at den forklaring til forståelse af bestemmelsen, som er medtaget i de specielle bemærkninger i det oprindelige lovforslag, nu bliver en egentlig lovtekst.
Afhængig af øjnene, der ser, kan ændringen opfattes som en præcisering eller en skærpelse af bestemmelsen.
Jeg opfatter den som en præcisering i forhold til det helt oprindelige lovforslag, men som en skærpelse i forhold til retstilstanden efter Østre Landsrets dom.
Jeg mener ikke, at denne form for reklame bør tillades.
Derfor har jeg foreslået den pågældende ændring af bestemmelsen.
Jeg vil godt ved denne lejlighed nævne, at jeg som bekendt har nedsat en Forebyggelseskommission i slutningen af januar i år.
Forebyggelseskommissionen skal komme med anbefalinger på forebyggelsesområdet i begyndelsen af 2009.
Det er tanken, at disse forslag skal danne grundlag for en national handlingsplan for forebyggelse, som regeringen vil lancere i løbet af 2009.
Jeg er sikker på, at også rygning får en meget, meget central placering i Forebyggelseskommissions rapport.